Dis heerlike Karoo-lente, maak plek vir die goeie dinge | Knysna-Plett Herald
Dis heerlike Karoo-lente, maak plek vir die goeie dinge
Anneke Botha | 20 November 2019
Dis heerlike lente, die winter is verby....ek kry die Kersfees feeling, ek weet nie van jou nie, maar wel van my.
Na ses jaar in die Karoo is ek nie altyd oortuig van lentetemperature nie. Dis mos winter en dan sommer net somer. Elke jaar vang die weer my onkant. My truie en warm baadjies lê nog knus langs mekaar, dan moet ek gang af na die stoepkamer om somersklere te gaan uitkrap.
Dis seker met meeste van ons so, jou kas is te klein om al jou klere te huisves. Ook maar goed so, want elke jaar heroorweeg ek my seisoensklerekas. Dit wat te oud en te klein is word eenkant gesit en kry 'n nuwe baas.
Wanneer die lente aanbreek dink ek altyd aan my goeie vriend en mentor. Hy's gebore en getoë in die Boland. Lentetyd in die Boland neem 'n interessante dinamika aan in sekere kulture. Volgens my vriend is lentetyd "uit-turn-tyd".
Dit behels dat die hele huis se meubels uitgedra word. Die huis word uitgevee en afgewas. Gordyne word afgehaal en maak 'n draai deur die wasmasjien of wasbalie. Die Suidooster help gelukkig met die droog waai, dié tyd van die jaar. Kyk, man en muis wat op daardie erf bly, sit hand by. Elke spinnekop, muis of kakkerlak wat in die winter nesgeskop het, kom sy moses tee. Dis soos om ontslae te raak van oortollige bagasie.
Dit laat my wonder of elkeen van ons nie ook moet ontslae raak van die oortollige bagasie wat deur die jaar in ons harte en siele kom nesskop het nie. Moet ons nie ook uitpak en uitsorteer, uitvee en afwas nie? Indien dit vir jou 'n moeilike taak is, kry hulp. Raak ontslae van dit wat swaar op jou hart lê. Stof ou en goeie herinneringe af. Maak vrede met dit wat jy nie kan verander nie. Pak dan net dit terug wat regtig belangrik is en wat ewigheidswaarde het.
So maak jy plek vir die Goeie Boodskap wat graag hierdie Kersfees 'n woonplek in jou hart wil kom maak.
Posted on: 15:36 Wed, 20 November 2019